Henriette Kjær (KF), 2009-05-05:
Vi Konservative vil gerne takke ministeren for at have udarbejdet denne redegørelse over godstransportens vilkår og fremtidige muligheder og udfordringer.
Det er et vigtigt erhverv, som vi alle sammen er meget afhængige af fungerer, ellers kan vi ganske enkelt ikke få vores mad i supermarkedet, købe den computer, vi gerne vil have, eller få transporteret vores eksportvarer til de kunder, der gerne vil købe dem.
Kort sagt er transporterhvervet en vigtig brik i det danske samfund og i det danske erhvervsliv.
Derfor har de også krav på, at vi fra politisk hold sætter fokus på deres arbejdsvilkår, og det har vi hermed gjort med denne redegørelse samt i trafikaftalen »En grøn transportpolitik«.
En stor del af vores gods transporteres med lastbil, og derfor er det naturligvis helt basalt, at der skal være ordentlig plads på vejene, og at man kan køre sikkert og ordentligt på vedligeholdte veje.
Her har vi i trafikaftalen planlagt en række udbygninger af det eksisterende vejnet, ligesom der skal laves analyser af helt nye forbindelser mellem landsdelene i Danmark.
Når vi har lastbiler på vejene, betyder det også, at vi har brug for gode rastepladser, så chaufførerne kan få de lovbestemte hvil, de har brug for og skal holde.
Ofte hører vi desværre, at der ikke er plads på rastepladserne, og at chaufførerne simpelt hen ikke kan få en holdeplads på den rasteplads, de gerne vil ind på.
Det er naturligvis uholdbart, og derfor er der brug for at få rastepladserne udbygget og forøget antallet af dem.
I trafikaftalen fik vi afsat 20 mio. kr.
Det er mange penge til en begyndelse, men det tror vi Konservative ikke er nok til at dække hele behovet.
Vi har derfor en ambition om, at der skal findes flere penge til dette område.
Der er også sat turbo på undersøgelsen af mulighederne for at anlægge en havnetunnel i København, hvilket ville være til kæmpe gavn for godstrafikken.
Derfor er vi Konservative glade for, at Transportministeriet har nedsat en permanent arbejdsgruppe under godstransportens tænketank, så vi løbende kan få diskuteret regelforenkling og dermed få formindsket bureaukratiet.
Vi har fået sat fokus på højresvingsulykker og det, vi kalder de grå strækninger – strækninger, hvor der ofte forekommer ulykker.
Vi har afsat penge til forskning i alternative brændselsteknologier, ligesom der generelt skal arbejdes hen imod mindre CO2-udledning fra erhvervet.
Men godstransport er jo ikke kun lastbiler, det er også skib, bane og fly, og helt oplagt er det at forsøge at få en større del af godset over på bane, og vi ser frem til det udspil, der kommer senere i år, hvor der kommer forslag til, hvordan man kan styrke mulighederne for godstransport på bane.
Mere gods på bane skal også ses i lyset af mere gods på havnene, for kan man kombinere transportformerne, så man i højere grad får noget af det gods, der kommer ind med skib, videre med tog, vil det samlet set give en mere miljørigtig løsning.
Redegørelsen viser helt klart, at der er mange udfordringer på området, men den viser også, at vi er på rette vej, og at vi i et tæt samspil med branchen kan få optimeret forholdene for transport af gods i Danmark ved at forbedre erhvervets rammevilkår.
Så arbejdet stopper bestemt ikke med denne redegørelse, men fortsætter i en rullende proces, så vi hele tiden har fingeren på pulsen og kan gøre, hvad vi finder nødvendigt for at sikre, at godstransporten har gode vilkår i Danmark.